kardosdrur/scandi-wiki huggingface dataset:
Egens Kirke

Egens Kirke ligger på en høj bakke ved bunden af Kaløvig med udsigt til Kalø Slotsruin. Kirken har en enkel udformning med langhus, styltetårn i vest og våbenhus i nord.

Den romanske døbefont af granit har to hoveder i højt relief. Altertavle er malet af Johan Thomas Skovgaard i 1928.

Eksterne henvisninger 

 Kirkens beskrivelse i Trap – Kongeriget Danmark, 3. udgave 4. bind, s. 1000  hos Projekt Runeberg
 Egens Kirke  hos Nordens Kirker
 Egens Kirke  hos KortTilKirken.dk

Kirker i Syddjurs Kommune
Kirker i Århus Stift
Kirker i Randers Amt
Theodor Zeilau

Carl Frederik Theodor Zeilau (9. november 1829 i København – 20. februar 1901 sammesteds) var en dansk officer og politiker.

Theodor Zeilau var søn af sadelmagermester J.C. Zeilau, gik i Petri tyske Kirkeskole og gjorde tjeneste i Hof- og Stadsrettens kontor, mens han forberedte sig til studentereksamen. 1848 var han frivillig i Treårskrigen, var med i slaget ved Slesvig by og blev i oktober løjtnant og Dannebrogsmand. Han deltog 1849-50 i forskellige slag og blev 1849 ansat i linjen. 1857 udgav han bogen De dansk-tydske Differentser fra 1850-52. Aktstykker og Bemærkninger.

Zeilau blev 1856 premierløjtnant, var 1856-60 ansat ved tropperne i Dansk Vestindien og deltog i ekspeditionen til Grønland, Færøerne og Island 1860-61, hvor der blev nedlagt et transatlantisk telegrafkabel fra skibet Fox. Fox havde i årende umiddelbart inden, 1857-59, været fartøj for McClintock-ekspeditionen, der ledte efter den forsvundne Franklin-ekspedition, og blev senere overtaget af Den Kongelige Grønlandske Handel og Kryolith Mine og Handels-Selskabet. Zeilau udgav 1861 en beretning om ekspeditionen. 1863-67 var han havneingeniør på St. Thomas, blev kaptajn 1867, Ridder af Dannebrog 1876 og modtog samme år den svenske guldmedalje "Pro litteris et artibus" og blev oberstløjtnant og chef for 25. bataljon 1880. 1890 tog han afsked, men udnævntes kort efter til oberstløjtnant i Fodfolkets forstærkning og chef for Københavns væbnings 1. bataljon, hvorfra han 1894 blev afskediget som oberst.

Zeilau var på et tidspunkt udstationeret på Fyn, hvor han boede i Vindinge. Han stillede op i Faaborgkredsen som kandidat til Folketinget ved valget 22. september 1869 som udfordrer til Michael Pedersen. Pedersen blev slået og Zeilau vandt, men valgdeltagelsen havde været yderst ringe – kun 27,7 pct. – hvorfor man ikke regnede med, at Zeilau havde chancer for vedblivende at holde kredsen overfor Michael Pedersen, når denne igen fik vælgerne samlet. Det holdt stik: Allerede ved næste valg 20. september 1872 mødte 48,3 pct af vælgerne på grund af nye politiske begivenheder, og Zeilau måtte se sig slået af veteranen Pedersen, der generobrede mandatet. Senere blev Zeilau udstationeret i Nyborg.

Hans to sønner Knud Cizeck Zeilau (1884-1961) og Theodor Cizeck Zeilau (1886-1970) blev begge officerer og var bl.a. udstationeret i Frederiksted i Dansk Vestindien. Sidstnævnte deltog i de olympiske lege i Stockholm 1912.

Noter

Eksterne henvisninger 
 Victor Elberling, Rigsdagens Medlemmer gennem 100 Aar, bind 2, København: J.H. Schultz Forlag 1950, s. 276.
 Om Faaborgkredsen på Fynhistorie.dk
 [Carl Frederik] Theodor Zeilau, Fox-Expeditionen i Aaret 1860 over Færøerne, Island og Grønland, med Oplysninger om Muligheden af et nordatlantisk Telegraf-Anlæg, København: Fr. Wøldikes Forlagsboghandel 1861. Digital version hos Google Books

Riddere af Dannebrog
Officerer fra Danmark
Polarforskere fra Danmark
Folketingsmedlemmer i 1860'erne
Folketingsmedlemmer i 1870'erne
Opdagelsesrejsende fra Danmark
Personer fra København
Faglitterære forfattere fra Danmark
Personer i Treårskrigen fra Danmark
Dansksprogede forfattere fra Danmark
Emil Rasmussen (politiker)

Emil Rasmussen (10. april 1870 i Ruehed – 2. februar 1953 i Nyborg) var en dansk gårdejer og politiker.

Han var søn af indsidder Rasmus Jensen (død 1904) og hustru Maren f. Andersdatter (død 1907). 1913-1920 var han folketingsmand for Præstø Amts 2. kreds, valgt for Det radikale Venstre. Han var medlem af Statens Planteavlsudvalg 1915 til 1930, medlem af bestyrelsen for Husmandsbrandkassen og Husmændenes Ulykkesforsikring, formand for De samvirkende fynske Husmandsforeninger og Fyens Stifts Husmandsskole, formand for Fæsteafløsningskommissionen for Odense Amt og medlem af Statens Jordlovsudvalg fra 1920 til 1940. Æres­medlem af Husmandsskolens bestyrelse fra 1939.

Han var tillige medlem af Udvalget til administration af statens gårde Favrholm og Trollesminde 1916-1931, medlem af Flødstrup-Ullerslev Sogneråd til 1933 og æresmedlem af Nyborg­kredsens Radikale Venstreforening fra 1948.

Kilder 
 Kraks Blå Bog 1949 

Folketingsmedlemmer i 1910'erne
Folketingsmedlemmer i 1920'erne
Tidligere folketingsmedlemmer fra Det Radikale Venstre
Kommunalbestyrelsesmedlemmer fra Det Radikale Venstre
Personer fra Fyn
Landmænd fra Danmark
Personer i Kraks Blå Bog (afdøde)
Arnold Fraenkel

Arnold Sigfred Christian Thorald Julius Fraenkel (født 16. september 1851 i Slagelse, død 5. februar 1945 på Frederiksberg) var en dansk økonomisk og socialpolitisk skribent samt politiker, sønnesøn af Zadoc Fraenkel.

Han var søn af musiker og musiklærer Herman Frederik Fraenkel (1815-66) og hustru Adelaide f. Lind (1812-1890), blev uddannet på den kommunale handelsskole i Dresden 1867-1869 og blev sekondløjtnant 1872 samt drev industri- og handelsvirksomhed 1875-1888.
Han var således 1877-1882 inspektør på Bryggeriet Alliance og anlagde 1883 "Fabrikken Aktiv" for Carl Jacobsen fra Ny Carlsberg.

I 1891 tog han magisterkonferens fra universitetet i Leipzig og blev dr.phil. samme år på en afhandling om boligspørgsmålet i de moderne storbyer. Efter sin forretningskarriere var Fraenkel 1897-1903 vicekonsul og leder af det danske generalkonsulat i den argentinske hovedstad Buenos Aires. På grund af en række artikler i Berlingske Tidende fra 1880'erne var han allerede kendt som publicist og blev, da han vendte tilbage, politiker for Højre og var medlem af Folketinget 1906-1909 (valgt i Horsenskredsen, hvor han slog M.C. Lyngsie) og 1913-1932 (indtil 1920 for Københavns 7. kreds, fra 1920 for København-Frederiksberg Østre Storkreds). Han var medlem af Udenrigspolitisk Nævn. I politikken blev han dog en enspænder, der ikke indordnede sig under partidisciplinen og derfor ikke fik ordførerskaber. Til gengæld blev han en inspirationskilde for den ungkonservative bevægelse. Hans talrige socialøkonomiske skrifter, bl.a. Politisk Læsebog (1918) og Mellemstanden (1932), er præget af en demokratisk og social konservatisme.

I 1893 blev han Ridder af Dannebrog og i 1923 Dannebrogsmand.

Han er portrætteret på maleri af J.W. de Rehling-Quistgaard i Folketinget 1925. Tegning af Herluf Jensenius 1931. Portrætteret på Oscar Matthiesens maleri af den grundlovgivende Rigsdag (1923) i Folketinget.

Bibliografi 
 Livsspørgsmaal
 Carteller
 Arbejderorganisationens Maal og Midler
 Gl. Carlsberg 1847-1897, Hagerups Forlag 1897.
 Verden med dansk Maal eller Danmark med Verdensmaal, 1916.
 Politisk Læsebog I, 1918.
 "Die Bedeutung der überseeischen Märkte für Europa", Weltwirtschaftliches Archiv, 1926.
 Stormløbet mod Parlamentarismen, 1928.
 Funktionærspørgsmaalet – politisk belyst, 1928.
 Mellemstanden, 1932.
 Krise eller Tilstand, 1934.

Kilder 
 Kraks Blaa Bog 1910
 Kraks Blaa Bog 1929
 P. Stavnstrup, "Arnold Fraenkel", i: Povl Engelstoft & Svend Dahl (red.), Dansk Biografisk Leksikon, København: J.H. Schultz Forlag 1932-44.
Holger Jerrild, "Hos Dr. Arnold Fraenkel", s. 465-473 i: Gads Danske Magasin, 1936.

Eksterne henvisninger 
 

Folketingsmedlemmer i 1900'erne
Folketingsmedlemmer i 1910'erne
Folketingsmedlemmer i 1920'erne
Folketingsmedlemmer i 1930'erne
Folketingsmedlemmer fra Højre (1881-1915)
Riddere af Dannebrog
Officerer fra Danmark
Erhvervsfolk fra Danmark
Tidligere folketingsmedlemmer fra Det Konservative Folkeparti
Faglitterære forfattere fra Danmark
Debattører fra Danmark
Personer fra Slagelse
Bryggere fra Danmark
Personer i Kraks Blå Bog (afdøde)
Personer i Dansk Biografisk Leksikon
Dansksprogede forfattere fra Danmark
Robert M. Fox

Robert Michael Fox (født 4. maj 1963 i København) er en dansk-amerikansk filmproducer og instruktør som har stået bag en række danske og internationale Tv- og filmproduktioner fra sit selskab Fox Media. Mest kendt er nok filmen Flash of a dream fra 2002 med skuespilleren Peter Stormare i en hovedrolle, som den danske Jacob A. Riis. Fox har endvidere lavet film, hvor topforskere har spillet en hovedrolle. Således River of Time fra 2003 med den internationale top-astronom, professor Igor Novikov (filmen blev udstillet på Museum of Modern Art i New York i 2006), Miniks Sense for Stones med professor Minik Rosing, The Core fra 2006 med professor Niels Bohr, Robots in Mind fra 2010 med professor Henrik Hautop Lund, Wills Clones fra 2007 med kloningspioneren Steen Willadsen. Fox har endvidere deltaget i en række internationale co-produktioner: The Planet fra 2006 om verdens miljøtilstand før FN's klimapanel erkendte at vi gennemgår en global opvarmning, Breath fra 2006 om hvad det egentlig er vi går og udånder samt The Plan fra 2010, om alle de planer der bliver lagt globalt for imødegå den den miljømæssige trussel som jorden er udsat for.

Eksterne henvisninger 
 

Filminstruktører fra Danmark
Personer fra København
Emil Rasmussen

Emil Rasmussen er navnet på flere personer:

 Emil Rasmussen (direktør) (1859-1930) – en dansk direktør
 Emil Rasmussen (politiker) (1870-1953) – en dansk politiker
 Emil Rasmussen (forfatter) (1873-1956) – en dansk forfatter
Ivar Nielsen Meier

Ivar Nielsen Meier (født 12. juni 1806 i Kolstrup, Stepping Sogn, død 11. marts 1899) var en dansk lærer, præst og politiker

Han var søn af bolsmand Niels Nielsen og Kirsten Iversdatter f. Meier. Efter at have
været landsbylærer i 3 år i Ribe Stift blev han dimitteret fra Skårup Statsseminarium med udmærkelse 1828, og efter at have virket som huslærer i fire år i Kølstrup Præstegård blev han i 1832 kaldet til tredjelærer ved seminariet, og 1850 udnævntes han til andenlærer, hvilket han var indtil 1857. Han tog i mellemtiden artium 1832 og teologisk attestats 1839.

Meier blev ved valget i Svendborgkredsen 4. august 1852 og 26. februar 1853 valgt til folketingsmand. Ved valget i 1852 havde Meier endda formået at slå en så stor og mægtig modstander som redaktør Carl Ploug fra København, der kun opnåede 367 stemmer mod Meiers 451.

Meiers politiske liv fortsatte i Faaborgkredsen, hvor han blev valgt til Folketinget 27. maj 1853, men han nedlagde allerede sit mandat den 27. september 1854, altså efter kun 16 måneders rigsdagsvirksomhed. Årsagen til dette skal utvivlsomt findes i den hårdhændede kurs, som ministeriet Ørsted førte mod embedsmænd, der samtidig var politiske modstandere. Ministeriet havde i foråret kundgjort en indskrænkning af junigrundlovens principper, hvilket havde ført til en mistillidsdagsorden til regeringen i marts. A.S. Ørsted havde svaret igen ved at afskedige de protesterende embedsmænd fra deres stillinger. Der var derfor god grund til at frygte for sit job, hvis man samtidig var politisk engageret.

Meier blev senere sognepræst i Verninge Sogn, men var bitter over ikke at blive ansat som seminarieforstander, over ikke at blive præst i fødestavnen og endelig over ikke at kunne blive forflyttet fra Verninge. Meier udgav flere bøger, der blev meget anerkendte, og han udsendte også en stærkt benyttet grammatik. Han deltog i forhandlingerne om skolens reform i vore første frihedsår; men hans afhandling Grundstene til den nye Skolebygning (1852) vandt ikke den af Grundejerforeningen udsatte pris, og hans forsøg på som folketingsmand at få forandret skolelærereksamen var resultatløst. Derimod havde han som seminarielærer i dansk og regning
og ved udgivelsen af lærebøger i disse fag, der vise en skarp og original tænkning, betydelig indflydelse på en mængde lærere.

Han ægtede 1. gang (7. september 1844) Sophie Christine Bondesen (19. august 1813 – 17. oktober 1845), datter af landinspektør Bondesen i Skårup, og 2. gang (30. september 1846) Thora Camilla Jürgensen (3. maj 1823 – 1907), datter af købmand Jürgensen i Vordingborg.

Han døde 11. marts 1899.

Kilder 
 Joakim Larsen, "Meier, Ivar Nielsen", i: C.F. Bricka (red.), Dansk Biografisk Lexikon, København: Gyldendal 1887-1905.
 Thomas Hansen Erslew, Almindeligt Forfatterlexicon for Kongeriget Danmark med tilhørende Bilande fra 1814.
 Faaborgkredsen 1849-1949 på Fynhistorie.dk

Eksterne henvisninger 

Folketingsmedlemmer i 1850'erne
Skolefolk fra Danmark
Præster fra Danmark
Teologer fra Danmark
Personer fra Sønderjylland (i Danmark)
Personer i Dansk Biografisk Leksikon
Artikler fra 1. udgave af Dansk biografisk leksikon
Rasmus Pedersen Milling

Rasmus Pedersen Milling (født 21. september 1811 i Horne ved Faaborg, død 21. december 1873) var en dansk politiker.

Han var eneste søn af gårdfæster Peder Pedersen (1773-1830), overtog 1838 fødegården i fæste og var 1842-44 samt på ny 1848-53 medlem af sogneforstanderskabet og 1856-62 af Svendborg Amtsråd. Han stillede sig 1849 forgæves til folketingsvalg i Faaborgkredsen (imod C.C.G. Andræ), men valgtes her 1852 og genvalgtes i februar 1853. Han stemte imod Toldloven og var derefter en af de 4 fynske bønder, der under valgkampen fulgte Balthazar Christensen på hans møder på Fyn og talte imod ham.

Derimod afholdt han sig fra stemmegivning i arvefølgesagen og stillede ikke op ved de nye valg i maj 1853. Han valgtes 1859 til Landstinget og sad her indtil 1866; hørte til Bondevennerne og stemte imod den nye grundlov. Allerede 1852 tog han ordet for tvungen fæsteafløsning og udtalte den mening, at bønderne gerne ville vende tilbage fra Rigsdagen til deres plov, når den sag blot var blevet ordnet. Også i Landstinget talte han varmt for fæsternes rettigheder og tilraadede tillige tiendens afløsning. Krænket over, at han 1866 ikke valgtes på ny til Landstinget, og misnøjet med Oktoberforeningens færd skilte han sig senere fra Venstre og optrådte kort før sin død bestemt imod det. Han var et klart hoved og ualmindelig veltalende. Døde 21. december 1873.

Milling ægtede 1834 husfæster og smed Lars Jørgensens datter Johanne (1813-1894).

Kilder 
 
 Dansk Folketidende 1874, s. 7.
 Faaborgkredsen 1849-1949 på Fynhistorie.dk

Amtsrådsmedlemmer
Personer fra Fyn
Folketingsmedlemmer i 1850'erne
Landstingsmedlemmer i 1850'erne
Landstingsmedlemmer i 1860'erne
Politikere fra Bondevennerne
Landmænd fra Danmark
Personer i Dansk Biografisk Leksikon
Artikler fra 1. udgave af Dansk biografisk leksikon
J.F. Lorentzen

Jens Frederich Lorentzen (18. januar 1818 i Ordrup – 18. august 1868 i Faaborg) var en dansk urmager og politiker.

Lorentzen kom fra Ordrup til Fyn, og efter sin ankomst til Faaborg tog han aktivt del i borgerlivet. Han blev medlem af borgerrepræsentationen og formand for denne, han var ivrig i bestræbelserne for at få anlagt et gasværk, han blev medlem af skolekommissionen, af bestyrelsen for den Ploug-Hempelske stiftelse, for Faaborg-Svendborg private telegraflinje, havnekommissionen, skydeforeningen og Faaborg Spare- og Laanekasses repræsentantskab.

Ved valget til Folketinget 14. juni 1861 var Lorentzen den eneste kandidat, så valghandlingen var hurtigt overstået. For en gang skyld var det en person fra købstaden Faaborg, der løb med mandatet, hvilket ikke var normen.

I henhold til novemberforfatningen af 1855 blev der oprettet et Rigsråd til at varetage Danmarks og hertugdømmernes fælles interesser, og dette organ bestod også af et Folketing og et Landsting. Der blev afholdt to folketingsvalg til den nye institution, i 1864 og 1865. Efter krigen 1864 gav rådet ikke længere mening og blev opløst. 

Urmager Lorentzen stillede sig som kandidat til Rigsrådets folketingsvalg og valgtes med 372 stemmer mod modstanderen, gårdfæster Michael Pedersen fra Svindinge, der fik 286 stemmer. Ved det næste og endelige valg til Rigsrådets Folketing 30. maj 1864 erobrede Michael Petersen mandatet fra Lorentzen med 424 stemmer mod 404. Ved folketingsvalget 7. juni samme år trak Lorentzen sig, således at Petersen blev valgt uden modkandidat til også Rigsdagen.

Lorentzen var meget berejst og fortalte livligt og vittigt. Efterhånden svigtede hans helbred, og han døde i 1868.

Kilder 
 Om Faaborgkredsen på Fynhistorie.dk

Folketingsmedlemmer i 1860'erne
Personer fra Faaborg
Medlemmer af Rigsrådet (1855-1866)
Urmagere fra Danmark
Personer fra Ordrup
J.J. Dahlkild

Jørgen Jensen Dahlkild (1839 i Svanninge – 1880) var en dansk gårdejer og politiker.

Han hørte til det første hold elever på Fyns teoretiske landvæsensinstitut i Odense. Selv om han var den yngste af samtlige elever fik han ved afgangseksamen tildelt 1. karakter med udmærkelse. Egentlig var det faderens bestemmelse, at han skulle læse videre, men faderen døde ret pludselig i 1852, hvorfor sønnen måtte hjem til Svanninge og bestyre gården for moderen. Det ses tydeligt, at J.J. Dahlkild har haft stor lyst til at virke, for i 1858 købte han kun 19 år gammel ca. 80 tdr. land fra Svanninge Præstegård og lagde dette jordareal sammen med de ca 30 tdr. land overdrevsjord fra den gamle gård i Svanninge. Sammen med sin broder drev han tillige præstegårdsjorden.

Det var den slægt, der opførte Dahlkildegård, som Dahlkild selv tegnede. I Svendborg Amts Landøkonomiske Selskab var han en meget benyttet foredragsholder, som med kyndighed behandlede landøkonomi, og han blev tillige stærkt brugt som en erfaren prokurator i private sager, idet han i salgsspørgsmål og jura indhøstede megen viden. Han var i en årrække medlem af sognerådet og var forkæmper for skyttesagen.

Ved folketingsvalget 14. november 1873 blev Dahlkild valgt som Faaborgkredsens repræsentant og fik dermed midlertidigt erobret mandatet fra Michael Pedersen. Dahlkild sad indtil 1876, hvor Petersen generobrede mandatet. Modsat Pedersen, der var tilhænger af Christen Berg og dennes visnepolitik, hørte Dahlkild til den mere moderate fløj af Venstre, og han har ifølge hele sit temperament foretrukket reformer i det politiske arbejde – selv om reformerne skulle opnås i samarbejde med regeringerne.

J.J. Dahlkild døde i en ung alder, idet han i 1880 efter en køretur i regnvejr til Faaborg pådrog sig en lungebetændelse, som tog livet af ham.

Kilder 
 Om Faaborgkredsen på Fynhistorie.dk

Folketingsmedlemmer i 1870'erne
Personer fra Fyn
Kommunalbestyrelsesmedlemmer fra Venstre
Tidligere folketingsmedlemmer fra Venstre
Landmænd fra Danmark
Werner Hans Frederik Abrahamson

Werner Hans Frederik Abrahamson er det fulde navn for både:

 Werner Abrahamson (1744-1812) – dansk officer og forfatter
 Frederik Abrahamson (1822-1911) – dansk officer og politiker, sønnesøn af den foregående
Tved Kirke

Tved Kirke har flere betydninger:

 Tved Kirke (Syddjurs Kommune) – Tved Sogn, Syddjurs Kommune
 Tved Kirke (Thisted Kommune) – Tved Sogn, Thisted Kommune
 Tved Kirke (Svendborg Kommune) – Tved Sogn, Svendborg Kommune
Politiinspektør Battle

Battle er en fiktiv politiinspektør  fra Scotland Yard, som optræder i fem romaner af Agatha Christie, hvoraf Kortene på bordet har Hercule Poirot i rollen som privatdetektiv.

I Brevet der dræbte og De syv urskiver efterforsker han sager med tilknytning til spionage, mens han i Mord er let og Mod nulpunktet udfører traditionelt efterforskningsarbejde i mordsager.

Kendetegn 

Battle er kraftig og firskåren med et træagtigt ansigtsudtryk. Han bærer en velplejet moustache, som selv Hercule Poirot omtaler med beundring.. 

Battle er gift og har fem børn. Han præsenteres som "en af Scotland Yards store kanoner, hvis arbejdsmetoder aftvinger respekt".  Under afhøringer kan han virke sløv, indtil han pludselig sætter den mistænkte i forlegenhed med skarpe spørgsmål.

I Brevet der dræbte udviser han stor indsigt i aristokratiets vaner og levevis, hvilket hjælper ham under indsamlingen af beviser, selv om det ikke er ham, men en af de mistænkte, der finder løsningen på kriminalgåden. 

I De syv urskiver overrasker han hovedpersonen, Bundle, da han pludselig tilkendegiver, at "halvdelen af de mennesker, der spilder tiden med at undgå at blive kørt ned af busser, burde hellere blive kørt ned og bragt sikkert ud af denne verden. De er intet bevendt."  

Denne holdning deler han bl.a. med Major Despard  i Kortene på bordet og Michael Rogers i Endeløs nat, så det er nærliggende at tro, at disse tre på dette punkt er talerør for forfatteren.

Noter

Litteratur 

 Barnard, Robert (1980): A Talent to Decieve, Fontana/Collins
 Hart, Anne (2004): Agatha Christie's Poirot: The Life and Times of Hercule Poirot, 4. udgave, Harper And Collins (London)
 Osborne, Charles (1982): The Life and Crimes of Agatha Christie♠, Collins (London) 

Fiktive personer
Agatha Christie figurer
Hercule Poirot figurer
Chaperon

Chaperon (kaprun, kapperøllike) er en hovedbeklædning bestående af en mere eller mindre avanceret stofkreation som dækker hoved og hals. Den blev båret af både mænd og kvinder i middelalderen i Frankrig og Burgund.

Chaperone bruges også om en ung piges ældre mandlige eller kvindelige ledsager.

Se også 
 Chaperone

Eksterne henvisninger 

 Opslag om hætten i Salmonsens Konversationsleksikon, bd.11, s. 791 
 Nordisk familjebok, bd. 3, spalte 229
 "Chaperone", opslag hos Den Store Danske, DSD

Note

Hovedtørklæder
No Surrender

No Surrender er et pay-per-view-show inden for wrestling produceret af Total Nonstop Action Wrestling (TNA). Det er ét af organisationens månedlige shows og er blevet afholdt i september siden 2006. Den første udgave fandt sted i juli 2005.

Resultater

2010 

No Surrender 2010 fandt sted d. 5. september 2010 fra TNA Impact! Zone i Orlando, Florida.

 TNA World Tag Team Championship: The Motor City Machine Guns (Alex Shelley og Chris Sabin) besejrede Generation Me (Jeremy Buck og Max Buck)
 TNA X Division Championship: Douglas Williams besejrede Sabu
 Velvet Sky besejrede Madison Rayne
 Abyss besejrede Rhino i en Falls Count Anywhere match
 Jeff Jarrett og Samoa Joe besejrede Sting og Kevin Nash
 A.J. Styles besejrede Tommy Dreamer i en "I Quit" match
 Kurt Angle kæmpede uafgjort mod Jeff Hardy i semifinalen i TNA's VM-titelturnering
 Mr. Anderson besejrede D'Angelo Dinero i semifinalen i TNA's VM-titelturnering

2011 

No Surrender 2011 fandt sted d. 11. september 2011 fra TNA Impact! Zone i Orlando, Florida.

 Jesse Sorensen besejrede Kid Kash
 Bully Ray besejrede James Storm via diskvalifikation
 TNA Women's Knockout Championship: Winter besejrede Mickie James
 TNA World Tag Team Championship: Mexican America (Hernandez og Anarquia) besejrede Devon og D'Angelo Dinero 
 Matt Morgan besejrede Samoa Joe
 Bobby Roode besejrede Gunner
 TNA X Division Championship: Austin Aries besejrede Brian Kendrick 
 Bobby Roode besejrede Bully Ray
 TNA World Heavyweight Championship: Kurt Angle besejrede Sting og Mr. Anderson

Wrestling
David Navarro

David Navarro Pedrós (født 25. maj 1980 i Sagunto, Spanien) er en spansk tidligere fodboldspiller, der spillede som midterforsvarer. Han spillede blandt andet en årrække hos Valencia-klubberne Valencia CF og Levante.

Med Valencia vandt Navarro to spanske mesterskaber, samt både UEFA Cuppen og UEFA Super Cuppen i 2004.

Navarro var den 6. marts 2007 hovedperson i et stort slagsmål, der udviklede sig efter en Champions League-kamp mellem Valencia og Inter på Mestalla. Efter at spillere fra de to hold var røget i håndgemæng på banen styrtede Navarro, der havde siddet på bænken hele kampen, ind på græstæppet hvor han med et knytnæveslag brækkede næsen på Inters Nicolás Burdisso. Navarro blev efterfølgende af UEFA tildelt en karantæne fra europæisk fodbold på syv måneder.

Titler 
La Liga
 2002 og 2004 med Valencia CF

UEFA Cup
 2004 med Valencia CF

UEFA Super Cup
 2004 med Valencia CF

Referencer

Eksterne henvisninger 

Fodboldspillere fra Spanien
Fodboldspillere fra Valencia CF
Fodboldspillere fra RCD Mallorca
Fodboldspillere fra Levante UD
Fodboldspillere fra Neuchâtel Xamax